Rozhodnutie Komisie
z 22. júla 2003,
ktorým sa mení a dopĺňa rozhodnutie 2002/79/ES, ktorým sa ukladajú osobitné podmienky na dovoz arašidových orieškov a určitých výrobkov z nich pôvodom z Číny alebo z nej odosielaných
[oznámené pod číslom dokumentu. C(2003) 2602]
(Text s významom pre Európsky hospodársky priestor)
(2003/550/ES)
KOMISIA EURÓPSKYCH SPOLOČENSTIEV
so zreteľom na Zmluvu o založení Európskeho spoločenstva,
so zreteľom na smernicu Rady 93/43/EHS zo 14. júna 1993 o hygiene potravín [1], a najmä na jej článok 10 ods. 1,
po konzultácii s členskými štátmi,
keďže:
(1) rozhodnutím Komisie 2002/79/ES zo 4. februára 2002, ktorým sa ukladajú osobitné podmienky na dovoz arašidových orieškov a určitých výrobkov z nich pôvodom z Číny alebo z nej odosielaných [2], zmeneným a doplneným rozhodnutím 2002/678/ES [3], sa ustanovuje preskúmanie tohto rozhodnutia do 31. decembra 2002;
(2) výsledky náhodného odberu vzoriek a analýzy zásielok arašidových orieškov pôvodom z Číny alebo z nej odosielaných naznačujú, že potreba osobitných podmienok stanovených v rozhodnutí 2002/79/ES pretrváva na zabezpečenie dostatočnej úrovne ochrany verejného zdravia v spoločenstve;
(3) nariadením (ES) č. 178/2002 Európskeho parlamentu a Rady z 28. januára 2002, ktorým sa ustanovujú všeobecné zásady a požiadavky zákona o potravinách, zriaďuje Európsky úrad pre bezpečnosť potravín a ustanovujú postupy vo veciach bezpečnosti potravín [4], sa ustanovuje zriadenie rýchleho výstražného systému pre potraviny a krmivo (RASFF);
(4) členské štáty by v záujme verejného zdravia mali Komisii poskytovať pravidelné správy o všetkých výsledkoch analýzy z úradných kontrol vykonaných vzhľadom na zásielky arašidových orieškov a určitých výrobkov z nich pôvodom z Číny a z nej odosielaných. Poskytovanie týchto správ sa by sa malo pridať k oznamovacej povinnosti v zmysle rýchleho výstražného systému pre potraviny a krmivo;
(5) na žiadosť určitých členských štátov je vhodné, aby aktualizoval sa zoznam miest vstupu, cez ktoré možno do spoločenstva dovážať výrobky zahrnuté pod rozhodnutie 2002/79/ES. Tento zoznam by sa kvôli jasnosti mal nahradiť;
(6) rozhodnutie 2002/79/ES je preto potrebné náležite zmeniť a doplniť,
PRIJALA TOTO ROZHODNUTIE:
Článok 1
Smernica 2002/79/EHS sa mení a dopĺňa takto:
1. Článok 1 sa mení a dopĺňa takto:
a) článok 1 odsek 5 sa nahrádza týmto znením:
"5. Príslušné orgány v každom členskom štáte vykonávajú náhodné odbery vzoriek pri zásielkach arašidových orieškov a určitých výrobkov z nich, pôvodom z Číny a z nej odosielaných, na analýzu aflatoxínu B1 a celkového obsahu aflatoxínu.
Členské štáty predkladajú každé tri mesiace Komisii správu o všetkých výsledkoch analýz z úradných kontrol o zásielkach arašidových orieškov a určitých výrobkov z nich pôvodom z Číny a z nej odosielaných. Táto správa sa predkladá počas mesiaca nasledujúceho po každom štvrťroku [5]."
b) článok 1 odsek 6 sa mení a dopĺňa takto:
na konci druhej vety sa slová "na maximálne 10 pracovných dní" nahrádzajú slovami "na maximálne 15 pracovných dní";
c) pridáva sa tento odsek 7:
"7. V prípade, že sa zásielka rozdelí, ku každej časti rozdelenej zásielky musia byť priložené kópie zdravotného osvedčenia a sprievodných dokladov uvedených v odsekoch 1 a 6 a potvrdené príslušným orgánom členského štátu, na ktorého území sa rozdelenie uskutočnilo.";
2. Článok 2 sa nahrádza týmto znením:
"Článok 2
Toto rozhodnutie sa preskúma na základe informácií a záruk poskytnutých príslušnými orgánmi Číny a na základe výsledkov skúšok vykonaných členskými štátmi na posúdenie toho, či osobitné podmienky ustanovené v článku 1 poskytujú dostatočnú úroveň ochrany verejného zdravia v spoločenstve. Pri preskúmaní sa takisto posúdi, či pretrváva potreba uplatňovať osobitné podmienky.";
3. Príloha II na nahrádza textom v prílohe k tomuto rozhodnutiu.
Článok 2
Toto rozhodnutie je adresované členským štátom.
V Bruseli 22. júla 2003